– Жоп сайна карийна аьлла хета суна. Книги тIехь ду хеттаршна дуьхьал делла жоьпаш. Хеттарш юьхьдуьххьал дина дацахь а – хиламаш чолхе хиларе хьаьжжина дина ду хеттарш а. Суна гарехь, социолога Сассен Саскияс expulsion аьлла юкъаяьккхинчу терминца дозу иза - аратийсар. Радикалан эмиграцех аьлла цо ишта. ТIемаша, экономикан чолхаллаша кхуллуш ю и эмиграци. Пачхьалкхо шен бахархой аракхуьйсу, хIусамех боха декхаре бо нах, ца тов наханна цIера хьелаш. Советан Iедалх бисинчу мехкех дерг аьлча, Оьрсийчоьно дуккха а шерашкахь Нохчийчоьнца тIемаш барца хIиттийна и хьелаш: бахархой цкъор кхиина, тIом боцург, кхин хIума ца девзаш. Уьш кхиийна тIемаша, берийн кара герз кхаьчна 10-12 шераш долуш, хьала а кхиале беттабелла уьш даймахкарчу тIемалойх, хуьлда иза Нохчийчохь, хуьлда Дагестанехь. И некъ охьа ца биллабелла дуккха а кегийрхошка. Цунах авторитаризманна дуьхьаллаттар олу. Оцу наханна шайн меттиг карийна Шемахь, Иракъехь. Цхьаболучарна иза Iамар дара – даймахка юхабахча Оьрсийчоьнца летархьама, Нохчийчоь цуьнгара юхаяккхархьама. Юккъерчу Азерчу бахархошна терроризмехь дакъалацаро социалан ирхе кхачайора – мах боцу нах цахилархьама арабийлина цигара кегийнах (Москвахь гастербайтерийн декъахь хилла нах бара ДАIИШехь вуно дукха - МР). Цундела оцу наханна мехала хетта оцу хьелашкара бовлар, Шемахь бусалба дахар дIахIоттош хьийзар, дуьне хийца гIортар. Стенна хаьржина оцу наха тIом, маьршачу хьелашкахь дуьне хийца гIертачу меттана? Иза догдиллар дара, кхин некъ царна цагар дара, суна хетарехь.